* Nämä järjestyssäännöt ovat voimassa koulun alueella (liite 1) koulupäivän aikana. Koulupäivä katsotaan alkaneeksi oppilaan saavuttua aamulla koulun alueelle, ja se päättyy oppilaan poistuessa koulun alueelta koulupäivän päätteeksi.
* Järjestyssääntöjen lisäksi koulussa noudatetaan Suomen lakeja ja asetuksia, viranomaisten määräyksiä ja henkilökunnan tilannekohtaisia ohjeita sekä **hyviä tapoja**.
1. **OPPILAAN OIKEUDET JA VELVOLLISUUDET**
* Oppilas on velvollinen suorittamaan tehtävänsä tunnollisesti, käyttäytymään asiallisesti sekä osallistumaan opetukseen, ellei hänelle erikseen ole myönnetty lupaa poissaoloon.
	+ Opettaja voi myöntää luvan 1-5 päivän mittaisiin poissaoloihin huoltajan pyynnöstä. Tätä pidempiin poissaoloihin huoltajan on anottava lupaa rehtorilta.
* **Jokaisella kouluyhteisön jäsenellä on oikeus tuntea olonsa turvalliseksi.** Tämän johdosta:
	+ Koulussa kannustetaan hyvään käyttäytymiseen sekä toisten huomioimiseen.
	+ Vaarallista tai mahdollisesti vahinkoa aiheuttavaa käyttäytymistä tulee välttää.
	+ Häiritsevää ja loukkaavaa kielenkäyttöä ei suvaita.
	+ Jokaisen fyysistä koskemattomuutta tulee kunnioittaa.
	+ Toisen kuvaaminen tai muu tallentaminen älylaitteella ja tallenteiden julkaiseminen ilman erikseen annettua lupaa on kielletty.
	+ Kiusaaminen kaikissa muodoissaan on kielletty. Putaanvirran koulu on KiVa-koulu.
* **Jokaisella on oikeus saada opetusta jokaisena koulun työpäivänä.** Tämän johdosta:
	+ Oppitunneille on tultava ajoissa kaikki tarvittavat koulutarvikkeet mukana ja kaikin puolin valmiina opiskelemaan.
	+ Tunti alkaa rauhoittumalla opettajan ohjeen mukaisesti.
	+ Oppitunneilla jokainen huolehtii osaltaan siitä, että luokassa säilyy työrauha.
	+ Älylaitteiden ja kuulokkeiden käyttäminen oppitunneilla on kielletty, ellei opettaja niistä muuta mainitse. Alaluokilla älylaitteet pidetään äänettömänä repussa koko koulupäivän ajan.
	+ Oppitunnilta tai koulun muusta tilaisuudesta saa poistua vain opettajan luvalla.
1. **TURVALLISUUS, VIIHTYISYYS JA OPISKELUN ESTEETÖN SUJUMINEN**
* Kouluun tultaessa kulkuväline jätetään sille osoitettuun paikkaan eikä sitä käytetä koulupäivän aikana.
* Koulukuljetusta käyttävät oppilaat siirtyvät kuljetuspihalta koulun tiloihin ulkokautta.
* Alaluokilla koulun henkilökunta päästää oppilaat aamulla sisään kellojen soitua.
* Kouluun pukeudutaan tarkoituksenmukaisesti ja siten, ettei vaatetus loukkaa toisia. Luokkatiloihin tultaessa päähineet, kengät ja muut ulkovaatteet jätetään naulakkoon.
* Välitunnit vietetään välituntialueella (Liite 2). Välituntialueelta ei saa poistua koulupäivien aikana ilman luokanopettajan tai luokanvalvojan lupaa. Edellä mainittujen poissa ollessa lupaa poistumiseen tulee kysyä rehtorilta. Ulkovälitunnille siirrytään viivyttelemättä.
* Ruokalassa noudatetaan hyviä ruokailutapoja.
* Koulupäivän päätyttyä koulukyytiä odotellaan kuljetuspihalla, jonne siirrytään ulkokautta.
* Lailla kiellettyjen, vaarallisten tai omaisuuden vahingoittamiseen tarkoitettujen esineiden tai aineiden tuominen kouluun on kiellettyä.
	+ Opettajalla ja rehtorilla on oikeus tarkastaa oppilaan tavarat. Rehtori tai opettaja voi ottaa häiritsevät tai vaaralliset esineet tai aineet tarvittaessa haltuunsa.
* Turvallisuuteen liittyvästä viasta tai puutteesta koulun tiloissa tai välineissä on ilmoitettava viipymättä koulun henkilökuntaan kuuluvalle.
* Koulun alueella on tallentava kameravalvonta.